# Parc del Castell de l'Oreneta

El parc del Castell de l'Oreneta és un parc públic situat al vessant marítim de la serralada de Collserola, al districte de Sarrià-Sant Gervasi de Barcelona.

## Història

Es va obrir al públic el 1978, en comprar l'Ajuntament de Barcelona la finca del Castell de l'Oreneta a la família Tous-Sant, i la finca veïna de la masia Can Bonavista, amb un total de 17 hectàrees. El 1993 va ser restaurat per l'arquitecta i paisatgista Patrizia Falcone.

## Descripció

El parc es troba als estreps de la serra de Collserola, per la qual cosa en la seva major part es tracta d'un parc forestal, on abunden els pins, les alzines i els garrofers, a més de zones de sotabosc, principalment de ginesta i arboç. Alguns dels seus arbres són centenaris, com un eucaliptus que hi ha poc després d'entrar pel carrer Gaspar Cassadó, que forma part del Catàleg d'arbres d'interès local de Barcelona. Antigament hi havia en aquest indret un castell: el Castell de l'Oreneta, que dona nom al parc; originari de la dècada de 1880 i destruït durant la Guerra Civil espanyola, i del que queden algunes restes. En el terreny hi havia també una masia: Can Bonavista. Ambdues finques van ser adquirides per la Creu Roja, que planejava construir un hospital, però finalment no es va dur a terme i els terrenys van ser comprats per l'Ajuntament. Ascendint pels camins, hi ha diverses terrasses i miradors, fins a arribar a la zona alta, on hi ha zones de jocs infantils, una pista per ponis i un circuit de trens en miniatura.

## Tren de l'Oreneta

Inaugurat el 1981 per un grup d'aficionats al ferrocarril, i gestionat pel Centre d'Estudis Modelisme Vapor de Barcelona, el circuit de trens és de 636 metres, amb sis màquines de via gran de deu polzades, tres de via mitjana de set polzades, i també n'hi ha de via petita de cinc polzades. Les màquines són de vapor, elèctriques i de dièsel i estan fetes artesanalment, reproduint a escala models de trens reals. Una d'elles és la reproducció d'una locomotora Orestein & Copeld de vapor, com la que anava de Guardiola de Berguedà a Castellar de n'Hug. El recorregut del circuit travessa tres túnels, dos ponts i un viaducte metàl·lic.
Encara que els trens només funcionen els diumenges, atreuen una gran quantitat de públic, i són de fet l'element més característic del parc. També hi ha àrees de pícnic i taules de ping-pong.

## Vegeu també

* Parcs i jardins de Barcelona
* Eucaliptus del Parc de l'Oreneta

## Referències

* ↑ Tort Arnau, Maria Josep. Explora els jardins i viu els arbres. Jardins i arbres del districte de Sarrià-Sant Gervasi. Barcelona: Premsa Local El Jardí, 2022, p. 22. ISBN 978-84-09-46124-0.
* ↑ Viladevall-Palaus, Ignasi. Cincuenta parques, más dos. Barcelona: La Vanguardia, 2004.
* ↑ «Castell de l'Oreneta (1880's - 1936)». Barcenofília. [Consulta: 4 maig 2018].
* ↑ Gabancho, Patrícia. Parcs i jardins de Barcelona. Barcelona: Ajuntament de Barcelona, 2000. ISBN 84-7609-935-5 [Consulta: 25 abril 2018].
* ↑ Favà i Compta, Maria. Petits paisatges de Barcelona. Barcelona: Ajuntament de Barcelona, 2003, p. 202-203. ISBN 84-7306-860-2.
* ↑ «Parc del Castell de l'Oreneta». Parcs i jardins. Ajuntament de Barcelona. [Consulta: 4 maig 2018].

## Enllaços externs

* Tren de l'Oreneta